Hasumiyar Gobarau na daya daga cikin dogayen gine-ginen tarihi a Jihar Katsina, dake Arewacin Nijeriya kuma an yi has ashen cewa an gina ta wajen shekaru sama da 600 da suka gabata. An gina hasumiyar da irin tsarin gine-ginen Mali. Tarihi ya tabbatar da cewa an gina ta ne domin bautar Allah wato Masalaci kenan, kuma daga bisani hasumiyyar ta dauki gurbin tsare garin daga mahara, ta hanyar hango abokan gaba kafin su iso birne Katsina. A yau hasumiyar na daya daga cikin alamun ita kanta Katsina, wadda kan jawo mutane daban daban masu yawon bude ido su zo birne Katsina. Hasumiyar ita ce masallacin Juma’a na farko a tsohon birnin Katsina, wanda aka gina tsakanin shekarar 1348 zuwa 1398, sannan akwai kasuwa kusa da gefenta. Asalinta ta fi yadda take a yau tsawo. Wasu masana sun ce ta ninka yadda take a yanzu. Bugu da kari hasumiyar ta fadi, domin rashin kulawa, musaman a zamanin mulkin Sarkin Katsina Umarun Dallaje; domin a lokacin an fi mayar da hankali kan yada jihadi tare da koyarwa da tabbatar da adalci tsakanin mutane.